2016 ברוסיה
אירועים בולטים

1 בינואר – נכנס לתוקפו הצו לפירוק סוכנות החלל הפדרלית והפיכתה לתאגיד המדינה רוסקוסמוס
15 בינואר – שני מחבלים צ'צ'נים חוסלו במהלך מבצע ללוחמה בטרור של ספצנאז פס"ב בעיר נלצ'יק. הכוחות המיוחדים השמידו לחלוטין בית בו הסתתרו שני פעילי טרור חמושים.
2 בפברואר – איגור קורובוב מונה לראש המודיעין הצבאי הרוסי החדש.
14 בפברואר – נבחרת רוסיה בבנדי זוכה בפעם ה-24 בתולדותיה באליפות העולם בבנדי ה-36 במספר, שנערכה בערים אוליאנובסק ודמיטרובגרד שברוסיה.
15 בפברואר – רכב תופת התפוצץ בעיר דרבנט, דאגסטן. 2 הרוגים ו-17 פצועים בפיגוע, שארגון המדינה האסלאמית נטל עליו אחריות.
25 בפברואר עד ה-29 בפברואר - סדרת פיצוצים הביאה למות 36 איש ופציעתם של 9 נוספים במכרות פחם בסמוך לורקוטה, שברפובליקת קומי. פיצוצים שנגרמו עקב דליפת גז המתאן.
27 בפברואר – תהלוכות המוניות במוסקבה לזכרו של מנהיג האופוזיציה בוריס נמצוב.
9 במרץ – מחבלים חמושים תקפו בגבול אינגושטיה-צ'צ'ניה אוטבוס נוסעים שהסיע פעילי זכויות אדם ועיתונאים. 2 מהקורבנות אושפזו.
14 במרץ – פוטין מורה למשרד ההגנה הרוסי להסיג את הכוח האווירי העיקרי מסוריה לקראת סיום המבצע הרוסי בסוריה.
19 במרץ – טיסה FZ981 של חברת התעופה FlyDubai שהמריאה מדובאי התרסקה בעיר רוסטוב על הדון. 62 בני אדם היו על המטוס - 55 נוסעים ושבעה אנשי צוות.
5 באפריל – רפורמה בגופי אכיפת החוק: נשיא רוסיה מכריז על הקמת משמר לאומי שייעודו: שמירת הסדר הציבורי, לוחמה בטרור ואיחוד כל יחידות הכוחות המיוחדים המשטרתיים; במקביל מפורק שירות ההגירה הפדרלי והסוכנות הפדרלית למלחמה בסמים ותפקידיהם מועברים לידי מחלקות ייעודיות במשרד הפנים הרוסי.
24 באפריל – התרחש טבח איוואשבקה.
28 באפריל – בוצע שיגור לא מאויש ראשון מנמל החלל ווסטוצ'ני שבמחוז אמור שבמזרח הרחוק הרוסי.
14 במאי – בגמר תחרות האירוויזיון רוסיה סיימה במקום השני בגמר שנה שנייה ברציפות, הפעם עם השיר "את היחידה" בביצוע הזמר סרגיי לזארב, אף שבשקלול הצבעות הקהל השיר היה לשיר הפופולרי ביותר ובשקלול הצבעות השופטים זכתה אוסטרליה - אולם בשקלול ההצבעות הסופי זכתה אוקראינה עם השיר "1944".
19 - 20 במאי - סוצ'י מארחת את הפסגה השלישית של איגוד מדינות דרום-מזרח אסיה (ASEAN).
8 ביוני – נערך טקס חשיפה למטוס MC-21 החדש.
11 ביוני - נבחרת רוסיה בכדורגל מסיימת בשוויון 1-1 עם אנגליה, במסגרת אליפות אירופה. מהומות אלימות פרצו בין אוהדים רוסים לאנגלים, שבעקבותיהן הוחלט להטיל קנס כספי על הנבחרת הרוסית.
18 ביוני – במהלך טיול שנתי באגם סיאם (Сямозер) שבקרליה, 14 מתוך קבוצה של 47 תלמידי בית ספר מתו בטביעה בעת סערה.
23 - 30 ביוני נערך פסטיבל הסרטים הבינלאומי במוסקבה
1 ביולי – מטוס איליושין Il-76 התרסק במחוז אירקוטסק במהלך המבצע כיבוי שריפות במחוז. כל עשרת אנשי צוות הכבאים נספו.
7 ביולי – חללית הסויוז דגם MS-01 שוגרה למשימת מחקר לתחנת החלל הבינלאומית כחלק מהמשלחת ה-48/49 לתחנת החלל. על סיפונה היו אנאטולי איבאנישין מרוסקוסמוס (מפקד המשימה) ומהנדסי הטיסה טאקויה אונישי מ-JAXA וקייתלין רובינס מנאס"א, האישה ה-59 במספר לטוס לחלל והראשונה מאז 2013.
8 ביולי - בסוריה נהרגו 2 טייסי מסוק קרב מדגם מיל מי-25 שהופל על ידי מורדים סוריה.
23 ביולי - ההרפתקן הרוסי פיודור קוניוחוב קבע שיא במהירות טיסה מסביב לעולם בכדור פורח. הוא הקיף את העולם ב-11 יום.
28 ביולי - חילופי גברי בזרועות השלטון המקומי. המחוז הפדרלי של קרים פורק ומוזג אל תוך המחוז הפדרלי הדרומי.
6–7 באוגוסט - שירות הביטחון הפדרלי סיכל סדרת פיגועים מתוכננים בחצי האי קרים. לדברי שירות הביטחון נלכדה קבוצת מפגעים אוקראיניים שנתמכו על ידי המודיעין הצבאי האוקראיני.
17 באוגוסט - המתקפה על תחנת המשטרה בכביש המהיר שצ'לקובסקויה במהלכה נהרג שוטר. התוקפים נהרגו.
24 באוגוסט - אירוע בני ערובה במרכז מוסקבה. ברחוב בלשאייה ניקיטסקאיה המוביל לאזור הכיכר האדומה ובמרחק 10 דקות הליכה מהקרמלין נכנס אדם בשם אראם פטרוסיאן בן 61 לסניף ״סיטי בנק״, כשלצווארו קופסה עטופה וממנה מבצבצים חוטים. הוא מסר לפקיד נייר ובו דרישה לקרוא למשטרה ולקיים מו״מ, או שיפוצץ את המטען שעליו לכאורה. מספר עובדים מהבנק נמלטו. הוא החזיק בארבעה מעובדי הבנק. הרחוב נחסם לתנועה על ידי המשטרה, שירות הביטחון הפדרלי וכוחות מיוחדים של המשמר הלאומי יחד עם כוחות הצלה הגיעו למקום. פטרוסיאן היה איש עסקים שפשט את הרגל. בסיום של משא ומתן ארוך שוחררו כל בני הערובה והוא הסגיר את עצמו לידי זרועות הביטחון.
18 בספטמבר - הבחירות לדומה הממלכתית: רוסיה המאוחדת זוכה ברוב קולות במרבית המושבים בדומה (343 מנדטים). לראשונה מאז 2003 מורכב הבית התחתון משש מפלגות פוליטיות.
ספטמבר - נעצר ראש היחידה למאבק בשחיתות ובפשיעה הכלכלית, דמיטרי זכרצ'נקו, שנעצר בחשד לקבלת שוחד בהיקפים גדולים מגורמים שונים במשק, לאחר שהחוקרים גיבשו תשתית ראייתית לקבלת שוחד בסך שבעה מיליון רובל (כ-110 אלף דולר).
22 בספטמבר – נשיא רוסיה מכריז על מינויו של סרגיי נארישקין לתפקיד ראש סוכנות הביון הרוסית במקום מיכאיל פרדקוב, שיוצא לפנסיה. המינוי נכנס לתוקפו ב-5 באוקטובר.
10 בנובמבר – דמיטרי מדבדב ביקר לראשונה בישראל כראש ממשלה. במהלך ביקורו הודה כי כבר ביקר בישראל באופן פרטי בשנות התשעים.
10 בנובמבר – בית המשפט העירוני במוסקבה הורה לחסום את הגישה לאתר LinkedIn בשל הפרת חוק מקומי.
12 בנובמבר – שירות הביטחון הפדרלי הודיע על מעצרם של חשודים ממרכז אסיה בחשד שתכננו להוציא לפועל פיגועים במוסקבה ובסנקט פטרבורג בהשראת ארגון המדינה האסלאמית.
1 בדצמבר – בנאום בפני האספה הפדרלית, נשיא רוסיה ולדימיר פוטין נושא נאום פייסני על רקע בחירתו של דונלד טראמפ לתפקיד נשיא ארצות הברית ומדגיש את החשיבות ביחסי ידידות בין רוסיה לארצות הברית, זאת בניגוד לכמה נאומים אחרים שלו, בהם תקף את ארצות הברית ובנות בריתה.
25 בדצמבר – התרסקות מטוס טופולב Tu-154 של משרד ההגנה הרוסי, בו נהרגים 92 הנוסעים שעל המטוס בהם חברי מקהלת הצבא האדום.